
Θέμα: « Προτάσεις για συζήτηση θεμάτων στην προ ημερήσια διάταξη στο Δ.Σ. της Ένωσης
               που θα πραγματοποιηθεί στις  2/9/2019 »
Συνάδελφοι, η Ενωτική Αγωνιστική Κίνηση Πυροσβεστών Στερεάς Ελλάδος, υποβάλλει τα παρακάτω σοβαρά θέματα για να συζητηθούν ως θέματα προ ημερήσιας διάταξης, στη συνεδρίαση του Διοικητικού Συμβουλίου, την Δευτέρα 2/9/2019.  
1ο Θέμα προ Ημερήσιας Διάταξης: « Να γίνει παρέμβαση προς κάθε υπεύθυνο για τα προβλήματα που μαστίζουν στο σύνολο τους το Πυροσβεστικό Σώμα και τους εργαζόμενους της Περιφέρειάς μας, καθώς και για τις προληπτικές επιφυλακές μέσω των σταδίων επικινδυνότητας ».  
Για άλλη μια αντιπυρική περίοδο τα προβλήματα στο Π.Σ. τείνουν να γίνουν διαχρονικά και συνεχίζονται. Με τα βασικότερα να είναι:
· Η έλλειψη προσωπικού για την κάλυψη των πραγματικών αναγκών στο Π.Σ.
· Η μείωση της χρηματοδότησης για το Π.Σ. εδώ και μια δεκαετία αγγίζοντας περίπου το ποσό του ενός δισεκατομμυρίου εκατόν πενήντα εκατομμυρίων ευρώ .
· Η μη αναγνώριση του επαγγέλματος μας ως  βαρύ, επικίνδυνου και ανθυγιεινού. 
· Η μη ανανέωση του πεπαλαιωμένου στόλου οχημάτων, η μη χορήγηση μέσων ατομικής προστασίας ( Μ.Α.Π. ). 
· Η μη κατοχύρωση με μόνιμες και σταθερές σχέσεις εργασίας και των υπολοίπων πενταετών και εποχικών.  
Οι επιφυλακές μέσω των σταδίων επικινδυνότητας χωρίς να υπάρχει συμβάν οδηγούν στην χωρίς κόστος εργασία, φορτώνοντάς μας με ρεπό. Αποτέλεσμα, όλες οι κυβερνήσεις να αρνούνται πεισματικά να πληρώσουν την υπερεργασία μας από υπερωρίες, Κυριακές, αργίες, νυχτερινά, όπως πληρώνονται όλοι οι υπόλοιποι δημόσιοι υπάλληλοι. Τρανταχτό παράδειγμα της φετινής αντιπυρικής περιόδου είναι το ωράριο εργασίας των πυροσβεστών σχετικά με τις πυρκαγιές και τα στάδια επικινδυνότητας. Συνάδελφοι εργάζονταν 48 ώρες συνεχόμενα με 24 ξεκούραση,  32 ώρες εργασία 16 ξεκούρασή και στην καλύτερη των περιπτώσεων 24 ώρες εργασία 24 ώρες ξεκούραση για όλο το προαναφερθέν χρονικό διάστημα.
2ο Θέμα προ Ημερήσιας Διάταξης: « Δήλωση στήριξης για τον διωκόμενο συνδικαλιστή της Ε.Α.Κ.Π. ».  
Η πειθαρχική δίωξη στην οποία υποβάλλεται το μέλος του Δ.Σ. της Ένωσής μας και μέλος της Ε.Γ. της Ενωτικής Αγωνιστικής Κίνησης Πυροσβεστών, Κέκη Κωνσταντίνου, συνεχίζετε μετά από ένα χρόνο. Ο συνάδελφος συνδικαλιστής διώκεται μέσω απολογίας που του δόθηκε στα πλαίσια της Ένορκης Διοικητικής Εξέτασης που διενεργείται με Διαταγές του Αρχηγείου Πυροσβεστικού Σώματος και της Περιφερειακής Πυροσβεστικής Διοίκησης Στερεάς Ελλάδας. Διώκεται γιατί ως, εκπρόσωπος των εργαζομένων υπερασπίστηκε τα δικαιώματα των συναδέλφων που συμμετείχαν στην κατάσβεση της δασικής πυρκαγιάς στα Ψαχνά Ευβοίας, που είχε εκδηλωθεί το προηγούμενο έτος το 2018 και κατήγγειλε με έγγραφη παρέμβασή του, τις ελλείψεις και τις ανεπάρκειες του Π.Σ. σχετικά με την ελλιπή διοικητική μέριμνα και τα Μέσα Ατομικής Προστασίας των πυροσβεστών. 
Δημιουργεί ευλόγα ερωτηματικά για την σκοπιμότητα της Ε.Δ.Ε., αφού διατηρείται ένα περίπου χρόνο ανοιχτή σε αντίθεση με όλες τις σχετικές διατάξεις της πειθαρχικής διαδικασίας και μάλιστα την στιγμή που αρκετοί πολιτειακοί παράγοντες έχουν αναφερθεί για την έλλειψη των Μ.Α.Π. και της διοικητικής μέριμνας αρκετές φορές με ερωτήσεις στο κοινοβούλιο, καθώς και αρκετές συνδικαλιστικές οργανώσεις του Π.Σ. έχουν καταγγείλει διαχρονικά την ύπαρξη των προβλημάτων αυτών. 
Ποια είναι η σκοπιμότητα που ασκείτε δίωξη στο στέλεχος της Ε.Α.Κ.Π. όταν ακόμη και ο ίδιος ο σημερινός πρωθυπουργός, στην μεγάλη πυρκαγιά που εκδηλώθηκε στα μέσα Αυγούστου και πάλι στην ευρύτερη περιοχή των Ψαχνών, τόνισε ότι ακριβώς κατήγγειλε και το στέλεχος της Ε.Α.Κ.Π., ότι δηλαδή οι πυροσβέστες πολλές φορές ενεργούν νηστικοί και διψασμένοι και εργάζονται παρά πολλές ώρες; 
Νωπή ακόμη είναι στην μνήμη μας η διαμάχη που εκδηλώθηκε διαδικτυακά αρχές του καλοκαιριού μεταξύ αιρετού εκπρόσωπου της περιφέρειας Στερεάς Ελλάδας και υπηρεσιακού παράγοντα ακριβώς για το ζήτημα της διοικητικής μέριμνας που προέκυψε για ακόμη μία φορά σε πυρκαγιά στην περιοχή της Εύβοιας. Αυτές  οι αναφορές και οι παρεμβάσεις όχι μόνο αποδεικνύουν τα αναφερόμενα προβλήματα που εξέφρασε με την ανακοίνωση του ο διωκόμενος συνδικαλιστής, αλλά αποκαλύπτουν τον στοχευμένο και καταχρηστικό χαρακτήρα της Ε.Δ.Ε. 
Η αγωνιστική στάση όμως της παράταξής μας για το συγκεκριμένο ζήτημα έφερε θετικά αποτελέσματα, αφού υπό το βάρος του αντίκτυπου αυτών των καταγγελιών χορηγήθηκε αυτή την φορά πιο αξιοπρεπής διοικητική μέριμνα σε όλους τους εμπλεκόμενους  πυροσβέστες.    
Ας λάβουν υπόψη τους οι συνάδελφοι και αυτή την εξέλιξη, για το ποιοι πραγματικά αγωνίζονται και την επόμενη μέρα των εκλογών για τα εργασιακά μας δικαιώματα και ας προσπαθούν να τους φιμώσουν με στημένες πειθαρχικές διώξεις, και ποιοι λουφάζουν στα λαγούμια της σιωπής και της αδράνειας αφού πλέον εξασφάλισαν την εκλογή τους, παραπλανώντας τους για την δήθεν μαχητικότητα τους;  
Στην βάση όλων όσων αναφέρθηκαν, ως Ενωτική Αγωνιστική Κίνηση Πυροσβεστών προτείνουμε την παρέμβαση του Σωματείου μας προς κάθε υπεύθυνο για την επίλυση των σοβαρών αυτών ζητημάτων. Δεν αρμόζουν σε επαγγελματίες πυροσβέστες αυτές οι συνθήκες γιατί θέτουν σε άμεσο κίνδυνο την υγεία μας και απαξιώνουν την ανθρώπινη  αξιοπρέπειά μας και  καταστρέφουν την οικογενειακή μας γαλήνη. Καλούμε το προεδρείο του Διοικητικού Συμβουλίου του σωματείου μας, να πάρει άμεσα απόφαση και να καταγγείλει τα χρόνια αυτά προβλήματα καθώς και την συνέχιση της δίωξης του διωκόμενου συνδικαλιστή της Ε.Α.Κ.Π. ζητώντας την άμεση ακύρωση της. 
Η Ενωτική Αγωνιστική Κίνηση Πυροσβεστών καταβάλει κάθε δυνατή προσπάθεια για την καλύτερη ενημέρωση για όλα τα προβλήματα που αφορούν καθημερινά τους πυροσβέστες και παρεμβαίνει προς κάθε κατεύθυνση για την αντιμετώπιση τους. Ζητάμε απ’ όλους τους συναδέλφους να συμβάλλουν στην ανάδειξη αυτών των προβλημάτων, σε όποια υπηρεσία υπηρετεί ο καθένας, επικοινωνώντας με την Ε.Α.Κ.Π. είτε τηλεφωνικά, είτε μέσω  e-mail.
ΚΑΛΟΥΜΕ όλους τους συνάδελφους να παραβρεθούν στην κινητοποίηση που θα πραγματοποιηθεί στην Διεθνή Έκθεση Θεσσαλονίκης στις 6/9/2019, για να διεκδικήσουμε ένα εργασιακό περιβάλλον με ασφάλεια και αξιοπρέπεια και μία πυρασφάλεια αντάξια των προσδοκιών του λαού μας.

